b'\n_START_ARTICLE_\nAlbacete\n_START_SECTION_\nHist\xc3\xb2ria\n_START_PARAGRAPH_\nL\'empla\xc3\xa7ament s\'anomen\xc3\xa0 pels andalusins com a al-Basit ("la plana") i \xc3\xa9s esmentada per primer cop per al-Dabbi de C\xc3\xb2rdova i Ibn al-Abbar de Val\xc3\xa8ncia al segle XIII per\xc3\xb2 en relaci\xc3\xb3 a la batalla d\'al-Ludjdj, lluitada el 5 de febrer de 1146 en la que Sayf al-Dawla al-Mustansir Ahmad Ibn Hud (anomenat pels castellans com Zafadola) fou derrotat i capturat pels cristians. Aquesta batalla la va lliurar el rei musulm\xc3\xa0 contra els comtes castellans enviats per Alfons VII de Castella a sotmetre als rebels de Bayyasa, Ubbada i Jayyan que refusaven pagar el tribut a Zafadola, vassall del rei castell\xc3\xa0, i quan aquestos rebels es van veure perduts es van sotmetre a Zafadola a canvi de defensar-los contra els comtes que refusaven aturar la seva expedici\xc3\xb3; Zafadola els va haver de combatre per\xc3\xb2 derrotat i presoner, fou condu\xc3\xaft al campament cristi\xc3\xa0 anomenat los Pardos, on fou assassinat per alguns soldats, amb gran pena dels mateixos comtes i del rei castell\xc3\xa0; junt amb ell va morir el seu alit, el governador de Val\xc3\xa8ncia Abd Al\xc2\xb7lah ibn Muh\xc3\xa0mmad ibn Sad, conegut despr\xc3\xa9s com a Sahib al-Basit (senyor o m\xc3\xa0rtir d\'Albacete). La batalla fou coneguda com a "al-Ludjdj del llogaret proper a Chinchilla de Monte-Arag\xc3\xb3n on es va lliurar i segurament la moderna Lezuza o la moderna Alatoz (a l\'oest i est d\'Albacete respectivament)._NEWLINE_Romangu\xc3\xa9 en mans musulmanes fins a la conquesta de Ferran III de Castella (1238). Despr\xc3\xa9s, en el 1282 estigu\xc3\xa9 sota el senyoriu de Manuel, formant part del Regne de M\xc3\xbarcia._NEWLINE_A comen\xc3\xa7aments del segle XIV la vila inici\xc3\xa0 el seu desenvolupament: es convert\xc3\xad en una ciutat comercial en establir-se una fira i, el 1375 el Marqu\xc3\xa8s de Villena conced\xc3\xad el t\xc3\xadtol de Vila i la independ\xc3\xa8ncia de Chinchilla de Monte-Arag\xc3\xb3n. En el segle XVI la seua poblaci\xc3\xb3 abast\xc3\xa0 el nombre de 5000 habitants, i s\'inici\xc3\xa0 la construcci\xc3\xb3 de l\'Esgl\xc3\xa9sia de Sant Joan Baptista, hui dia catedral. Despr\xc3\xa9s d\'una \xc3\xa8poca de crisi, el seu desenvolupament reviscol\xc3\xa0 quan, al segle XIX es convert\xc3\xad en la capital de la prov\xc3\xadncia hom\xc3\xb2nima. M\xc3\xa9s tard, Albacete fou escenari d\'enfrontaments dels carlistes, de la defensa de la qual aconsegu\xc3\xad el t\xc3\xadtol de Ciutat l\'any 1862._NEWLINE_Durant la Guerra civil espanyola va ser el quarter general i camp d\'entrenament de les Brigades Internacionals, aix\xc3\xad com base de la for\xc3\xa7a a\xc3\xa8ria republicana. Amb la proclamaci\xc3\xb3 de l\'autonomia de Castella - la Manxa en 1982, la prov\xc3\xadncia es va separar de la Regi\xc3\xb3 de M\xc3\xbarcia. Hist\xc3\xb2ricament Albacete es destaca com a centre manufacturer de coberteria._NEWLINE_L\'any 2001 del terme municipal se seccession\xc3\xa0 Pozo Ca\xc3\xb1ada per a constituir-se com a municipi nou.'